**“สังคมผู้สูงอายุ” (Aging Society) วิกฤตหรือโอกาส ตอนที่ 3**

**“ประสบการณ์คือขุมทรัพย์” (Experience is Golden)**

**กุลฉัตร ฉัตรกุล ณ อยุธยา (****kulachatrakul@gmail.com****)**

คณะบริหารธุรกิจ มหาวิทยาลัยพายัพ

 ฉากสุดท้ายก่อนจบของภาพยนตร์ฮอลลีวู้ดไซไฟชื่อดังเรื่อง “Battleship ยุทธการเรือรบพิฆาตเอเลี่ยน” หนุ่มๆสาวๆ นายทหารเรือประจำกองเรือพิฆาตของสหรัฐ (Battleship) กำลังจะพ่ายแพ้เอเลี่ยนจากต่างดาวที่เข้ามาคุกคามโลกมนุษย์ ณ เวลานั้นในทะเลมีกองเรือพิฆาตของสหรัฐที่ปลดประจำการแล้ว (USS Missouri) ที่มีนาวิกโยธินรุ่นคุณปู่ประจำการอยู่ (ซึ่งท่านๆควรจะเกษียณอายุไปแล้ว) แต่ในภาพยนตร์คุณปู่นายทหารเหล่านั้น สามารถสู้รบกับเหล่าเอเลี่ยนจนได้ชัยชนะด้วยประสบการณ์เก่าที่เต็มไปด้วยเทคนิค “เก๋าๆ” ซึ่งแสดงให้เห็นว่าบางครั้งประสบการณ์การทำงานของผู้สูงอายุที่ผ่านร้อนหนาวมามากมายสามารถควบคุมอารมณ์และแก้ไขสถานการณ์แบบว่า “เอาอยู่” ได้อย่างดีเยี่ยมกว่าคนรุ่นหนุ่มๆ สาวๆ ที่บางครั้งใช้แต่ความรู้ใหม่แต่อ่อนประสบการณ์ก็เล่นเอาชีวิตไปไม่เป็นเหมือนกัน

บทความตอนสุดท้ายของ Aging Society วิกฤตหรือโอกาสในฉบับนี้ จะกล่าวถึงประสบการณ์ของผู้สูงอายุที่ทรงคุณค่ายิ่ง **(Experience is Golden)** ความเป็นผู้ใหญ่ที่ผ่านมาได้เก็บเกี่ยวประสบการณ์อย่างมากมายมาชั่วชีวิต แม้เมื่อถึงเกณฑ์เกษียณอายุ ซึ่งบางประเทศก็ 55 ปี บางประเทศก็ 60 ปี ก็ไม่ได้ทำให้ความรู้ ความสามารถของผู้สูงอายุเกษียณตามไปด้วย บางท่านยังแข็งแรงและมีพลัง โดยเฉพาะอย่างยิ่งความรู้ในสมองของท่านที่เป็นประโยชน์ต่อรุ่นลูกรุ่นหลานที่ประสบการณ์ในวัยหนุ่มสาวอาจไม่เพียงพอ คนรุ่นใหม่ที่ชาญฉลาดสามารถประยุกต์ความรู้เก่าไปใช้ประโยชน์ได้ในโลกปัจจุบัน แม้ว่าประสบการณ์และองค์ความรู้บางประการที่ผู้สูงอายุมีอยู่นั้นอาจจะล้าสมัยไปบ้างหรือปรับใช้กับโลกปัจจุบันได้ยากขึ้นแต่หากขอความคิดเห็นจากท่านในฐานะที่ **“อาบน้ำร้อนมาก่อน”** คนรุ่นใหม่สามารถจะนำไปปรับใช้กับสถานการณ์บางอย่างได้ยามที่ความรู้หรือเครื่องมือในปัจจุบันอาจแก้ไม่ตก อย่างเช่นภูมิปัญญาพื้นบ้านเกี่ยวกับสมุนไพรในอดีตที่ช่วยแก้ไขโรคร้ายบางอย่างหรือการฝังเข็มเพื่อรักษาโรคทดแทนการใช้เคมีจากยาก็เป็นองค์ความรู้เก่าแทบทั้งสิ้น

**“Retired workforce”** พลังของผู้เกษียณอายุคือ ขุมพลังทรัพยากรมนุษย์แหล่งใหม่ในโลกยุคหน้าเพราะนักวิชาการด้านประชากรศาสตร์ ได้วิจัยพบว่าการขยายอายุการทำงานวัยเกษียณจะเป็นแนวทางหนึ่งในการแก้ปัญหาผลกระทบทางเศรษฐกิจจากการขาดแคลนแรงงานและแนวโน้มประชากรในวัยทำงานที่ลดลงอาจเป็นอุปสรรคต่อการพัฒนาประเทศซึ่งอาจทำให้ต้องจ้างแรงงานต่างด้าวเข้ามามากขึ้น ในขณะที่งานวิจัยยังพบว่าการขยายเกณฑ์เกษียณอายุออกไปนั้นไม่ได้ทำให้อัตราการว่างงานของวัยหนุ่มสาวอายุ 15-29 ปีเพิ่มขึ้นแต่อย่างใด เพราะจากแนวคิดที่ว่าถ้าคนอายุเลย 60 ปีไปแล้วแต่ยังมีความรู้ความสามารถและมีกำลังในการทำงาน สามารถสร้างผลผลิตเพื่อการพัฒนาประเทศได้ แต่เราไปกำหนดกฎเกณฑ์ให้หยุดทำงานเสียตั้งแต่วัย 60 ปี จะเป็นการสูญเสียทรัพยากรมนุษย์ที่ทรงคุณค่าและสร้างทดแทนได้ยากไม่ทันตามความต้องการ ประโยชน์ที่ภาครัฐจะได้จากการขยายเวลาการเกษียณอายุจะทำให้ภาครัฐยังคงเก็บภาษีได้ และช่วยชะลอการจ่ายเงินบำเหน็จ บำนาญอีกด้วย แต่ก็จะมีข้อเสียคือ อาจไม่มีตำแหน่งงานว่างให้กับเด็กจบใหม่ อาจทำให้เด็กจบใหม่ตกงาน ซึ่งปัญหาความไม่สมดุลของการจ้างงานเด็กจบใหม่กับขยายเวลาการเกษียณอายุเป็นเรื่องที่ต้องวิจัยหาจุดสมดุลของปีที่ควรเกษียณอายุต่อไป (ข้อมูลจาก สำนักงาน ก.พ. และกระทรวงการคลัง)

สถานการณ์ดังกล่าวถ้าในมุมมองของผู้เขียนแล้วการขยายเวลาเกษียณอายุเป็นโอกาสของผู้สูงอายุ เปิดโอกาสที่จะได้สร้างคุณค่าที่ดีแก่สังคมต่อไปและช่วยลดปัญหาสังคม ตรงกันข้ามหากเกษียณอายุเร็วอาจทำให้เกิดภาวะซึมเศร้า เหงา ไม่มีคุณค่าในสังคม เมื่อคิดมากโรคร้ายก็จะตามมาและทำให้เกิดภาวะสังคมผู้สูงอายุที่ไร้ประสิทธิภาพและเป็นภาระของสังคม แต่สิ่งสำคัญเหนืออื่นใดในการเป็นผู้สูงอายุที่มีคุณค่าก็คือ ต้องมีสุขภาพดี แข็งแรงและมีสมรรถนะในการทำงานที่ยังใช้สมองบวกกับประสบการณ์ที่สั่งสมมาทำงานเพื่อสังคม โดยต้องตั้งใจพยายามให้เป็นภาระของคนรุ่นหลังให้น้อยที่สุดและประกอบกับการที่สำนักงานข้าราชการพลเรือนเห็นความสำคัญของการขยายเวลาเกษียณอายุแก่คนไทยจึงเป็นแนวทางช่วยแก้ปัญหาสังคมผู้สูงอายุไทยได้อีกหนทางหนึ่ง เพราะหลายๆ ประเทศในโลกนี้อย่าง สหราชอาณาจักร เกาหลี ญี่ปุ่น ฝรั่งเศส ก็ได้เตรียมการเรื่องเหล่านี้มาแล้วกว่า 10 ปี ส่วนในอาเซียนก็มี สิงคโปร์ ที่ภาครัฐผลักดันการดำเนินนโยบายขยายอายุเกษียณจนประสบความสำเร็จ

\*\*\*\*\*\*\*\*\*\*\*\*\*\*\*\*\*\*\*\*\*